Budapest, 22025. 06. 12.

0

**Felhívás**

**a 2024/2025. tanév**

**Pro Universitate**

**díjazottjai jelölésre**

**FELHÍVÁS**

**a 2024/2025. tanév Pro Universitate díj**

**díjazottjainak jelölésre**

A Budapesti Corvinus Egyetem célja, hogy azokat a hallgatóit, akik tanulmányaikban több éven át kimagasló teljesítményt nyújtottak, emellett az egyetemi tanulmányokon túlmutató tevékenységükkel és/vagy eredményeikkel – így például kiemelkedő tudományos tevékenységükkel, az egyetemi hallgatók által elismert közösségi, közösségépítő tevékenységükkel, tanulmányi versenyen elért sikereikkel – gazdagították az Egyetem eredményeit, növelték ismertségét és elismertségét, öregbítették hírnevét, díj adományozásával ismerje el.

A jelen felhívással kérjük az egyetemi polgárok közösségét, hogy tegyenek javaslatot az Egyetem volt elnöki testülete által 2022-ben alapított Pro Universitate díj (továbbiakban: díj) 2024/2025. tanévi (2024/25/1. félévben, vagy 2024/25/2. félévben abszolvált és sikeres záróvizsgát tett) díjazottjaira.

A díjat azon hallgatók nyerhetik el, akik:

1. alapképzésben, osztatlan mesterképzésben vagy osztott mesterképzésben vettek részt és
2. a 2024/25. tanév őszi vagy tavaszi félévében fejezték be tanulmányaikat (abszolváltak) és
3. az abszolválás félévében sikeres záróvizsgát is tettek.

A díj odaítélésének bírálati szempontjai:

1. a hallgató tudományos tevékenysége,
2. a hallgató sporttevékenységét, eredményét kivéve olyan kiemelkedő közösségi és/vagy társadalmi tevékenysége, amellyel hozzájárult az Egyetem jó hírnevének növeléséhez,
3. a hallgató tanulmányi eredménye (feltétel: az Egyetemen folyatott képzés(ek) mindegyikén valamennyi félévében legalább 4,5 kreditekkel súlyozott tanulmányi átlag),
4. az elbírálásnál előnyt jelent, ha a hallgató az alap- és mesterképzést is az Egyetemen végezte.

A díjra bármely munkavállaló vagy hallgató jelölhet általa alkalmasnak tartott és a jelölés feltételeinek megfelelő végzős hallgatót. A díjazotti jelölést az Egyetem hallgatói és munkatársai a Neptun rendszerben (HWEB és OWEB) az Ügyintézés/Kérvények menüpontban a „P602 Pro Universitate díj jelölés 2024/25 tanév” kérvényen tehetik meg **2025 június 16. 10.00 óra és 2025. június 20. 12.00 óra között.**

Az elismerésben legfeljebb öt (5) hallgató részesülhet.

A díj egyösszegű pénzbeli juttatás, összege bruttó 300.000.-Ft/fő pénzdíj.

A díjra jelöltek rangsorolását a Pro Universitate Bíráló Bizottság végzi. A Pro Universitate Bíráló Bizottság öt (5) tagból áll. A Bizottság tagja és egyben elnöke a hallgatói ügyekért felelős rektorhelyettes, két (2) főt a hallgatói ügyekért felelős rektorhelyettes, két (2) főt a kutatási és akadémiai közösségért felelős rektorhelyettes delegál.

A díj adományozója a rektor. A döntés ellen nincs helye jogorvoslatnak.

Jelen felhívással kérjük az Egyetem minden hallgatóját és munkatársát, jelölésével támogassa kiemelkedő hallgatóinkat, hogy példamutató eredményeiket elismerhessük és közösen ünnepeljük!

Budapest, 2025. 06. 12.

Dr. Nagy Judit s.k.

hallgatói ügyekért felelős rektorhelyettes